Ráðist verður í verulegar endurbætur á sundlauginni á Hlöðum Viðhaldsáætlun Hvalfjarðarsveitar fyrir árið 2016 var afgreidd á fundi sveitarstjórnar þriðjudaginn 12. apríl . Hljóðar áætlunin samtals upp á tæplega 39 milljónir króna sem varið verður á þessu ári til viðhalds á fasteignum sveitarfélagsins . Meðal einstakra þátta í áætluninni má nefna að rúmlega 5,1 milljón verður varið til viðhalds á leikskólanum Skýjaborg . Þar stendur til að endurnýja ofn og sinna öðru viðhaldi í eldhúsi , sem og að endurbæta aðstöðu starfsmanna . Einnig má nefna að rúmar 2,4 milljónum verður varið í viðhald Heiðarborgar , rúmum 2,6 í viðhald Heiðarskóla og rúmri 1,6 milljón til félagsheimilisins Fannahlíðar . Í síðarnefndu atriðunum er um að ræða reglubundið viðhald . En langstærstum hluta þess fjár sem gert er ráð fyrir í viðhald fasteigna , eða rúmum 22 milljónum króna , á að verja til umfangsmikils viðhalds sundlaugarinnar á Hlöðum á Hvalfjarðarströnd . Skiptar skoðanir Ljóst er að sveitarstjórnarmenn voru ekki sammála um málið þegar viðhaldsáætlun var afgreidd . Á fundi sveitarstjórnar lagði Ása Helgadóttir fram breytingartillögu þess efnis að því fé sem áætlað hafði verið að verja til viðhalds sundlaugarinnar að Hlöðum yrði nýtt í frekara viðhald á öðrum fasteignum sveitarfélagsins . Breytingartillagan var felld með fjórum atkvæðum gegn þremur . Upphaflega tillagan var síðan samþykkt með sama mun atkvæða . Aðrir liðir viðhaldsáætlunar voru samþykktir samhljóða . Sundlaugin að Hlöðum þarfnast mikils viðhalds ; endurnýja þarf dúk hennar og ráðast í endurbætur á lagnakerfinu . Umfang þeirra endurbóta er óvíst því ástand lagna kemur ekki að fullu í ljós fyrr en grafið hefur verið frá þeim . Heita potta þarf að færa til og endurnýja auk þess sem gera þarf ráð fyrir hellulögn og öðru tilfallandi . Eins fljótt og auðið er Skúli Þórðarson sveitarstjóri segir að strax verði hafist handa við að undirbúa viðhaldsframkvæmdirnar . „ Fyrirliggjandi viðhaldsáætlun var samþykkt og næsta verkefni okkar sem vinnum í stjórnsýslunni er að koma henni í gang , “ segir hann . „ Viðhald sundlaugarinnar á Hlöðum er stórt verkefni og vonandi geta framkvæmdir hafist fljótt svo hægt verði að opna laugina sem fyrst , en það liggur ekki fyrir á þessari stundu hvenær það verður hægt , “ segir Skúli .